b'\n_START_ARTICLE_\nItalia (1922\xe2\x80\x931945)\n_START_SECTION_\nFasistien valtaannousu\n_START_PARAGRAPH_\nAikakausi alkoi Fasci Italiani di Combattimento -j\xc3\xa4rjest\xc3\xb6n pohjalta 7. marraskuuta 1921 perustetun Partito Nazionale Fascistan, kansallisen fasistipuolueen, vallankaappauksella. 20\xc2\xa0000 puolueen j\xc3\xa4sent\xc3\xa4 marssi 28. syyskuuta 1922 Roomaan ja sai kuningas Viktor Emanuel III:n suostumaan siihen, ett\xc3\xa4 Benito Mussolini tuli nimitetyksi p\xc3\xa4\xc3\xa4ministeriksi. Aluksi Partito Nazionale Fascista oli yhteisty\xc3\xb6ss\xc3\xa4 my\xc3\xb6s muiden puolueiden kanssa sosialistista puoluetta lukuun ottamatta, johon suhtauduttiin jyrk\xc3\xa4n kielteisesti. Partito Nazionale Fascistan puheenjohtaja Mussolini oli ollut ensimm\xc3\xa4isen maailmansodan aikana sosiaalidemokraatti, mutta joutunut syrj\xc3\xa4\xc3\xa4n siksi, ett\xc3\xa4 oli kannattanut Italian liittymist\xc3\xa4 ensimm\xc3\xa4iseen maailmansotaan, mik\xc3\xa4 oli ollut sosiaalidemokraattien rauhanaatteen vastaista.\n_START_SECTION_\nVallan vakiinnuttaminen\n_START_PARAGRAPH_\nVallan keskitt\xc3\xa4minen tapahtui vaalilain muutoksella. Valtiop\xc3\xa4iv\xc3\xa4edustaja Giacomo Acerbon ehdottamalla legge Acerbolla p\xc3\xa4\xc3\xa4tettiin, ett\xc3\xa4 puolue, joka sai 1/4 \xc3\xa4\xc3\xa4nist\xc3\xa4, sai 2/3 valtiop\xc3\xa4iv\xc3\xa4paikoista. Laki hyv\xc3\xa4ksyttiin 18. marraskuuta 1923. Partito Nazionale Fascistan muiden samanhenkisten kanssa muodostama yhteisty\xc3\xb6vaaliliitto, La Lista Nazionale, kansallinen vaalilista, sai 6. huhtikuuta 1924 61,3 prosenttia \xc3\xa4\xc3\xa4nist\xc3\xa4. Sosialistijohtaja Giacomo Matteotti murhattiin 10. kes\xc3\xa4kuuta 1924. Mahdollisuus yksipuoluevaltaan muodostui._NEWLINE_Vuonna 1925 Italiasta tehtiin yksipuoluemaa. Muut kuin fasistipuolue tulivat kielletyiksi. Vuonna 1923 perustettu Gran Consiglio del Fascismo, Italian suuri fasistineuvosto, koordinoi valtion politiikan 9. joulukuuta 1928 \xe2\x80\x93 25. hein\xc3\xa4kuuta 1943.\n_START_SECTION_\nTalouspolitiikka\n_START_PARAGRAPH_\nFasistihallinto pyrki vakauttamaan maan taloutta ensimm\xc3\xa4isen maailmansodan j\xc3\xa4lkeisest\xc3\xa4 tilanteesta. Fasistien kontrolloiman ammattiyhdistysliikkeen, hallituksen ja ty\xc3\xb6nantajien v\xc3\xa4lille pyrittiin muodostamaan neuvotteluj\xc3\xa4rjestelm\xc3\xa4, jotka est\xc3\xa4isi ty\xc3\xb6l\xc3\xa4isten lakkoilun.\n_START_SECTION_\nUlkopolitiikka\n_START_PARAGRAPH_\nUlkopolitiikassa johtoajatuksena oli Mare Nostrum, \xe2\x80\x9dmeid\xc3\xa4n meremme\xe2\x80\x9d. Tarkoituksena oli vahvistaa Italian kuningaskunnan asemaa kaikkialla V\xc3\xa4li\xc2\xadmerell\xc3\xa4, mihin liittyi siirtomaiden hankkiminen V\xc3\xa4li\xc2\xadmeren rannoilta. Italia valloitti my\xc3\xb6s Abessinian 1935\xe2\x80\x931936 huolimatta maan kuninkaan Haile Selassien yrityksist\xc3\xa4 saada Kansainliiton maat tueksi vastustamaan valtausta._NEWLINE_Italia liittyi my\xc3\xb6s kolmen vallan sopimukseen ja oli aktiivinen my\xc3\xb6s pohjoisessa Keski-Euroopan asioissa. T\xc3\xa4m\xc3\xa4 vei Italian mukaan toiseen maailmansotaan, johon se liittyi aluevaatimusten osoittamiseksi Ranskalle vasta sitten, kun Ranska oli jo melkein kukistunut saksalaisten hy\xc3\xb6kk\xc3\xa4yksest\xc3\xa4 1940.\n_START_SECTION_\nToinen maailmansota\n_START_PARAGRAPH_\nItalia k\xc3\xa4vi sotaa Afrikassa Isoa-Britanniaa vastaan, mutta koska se alkoi j\xc3\xa4\xc3\xa4d\xc3\xa4 h\xc3\xa4vi\xc3\xb6lle, joutuivat saksalaiset tulemaan Afrikakorps-nimisen\xc3\xa4 joukkona tueksi._NEWLINE_Vuonna 1941 Italia ryhtyi hy\xc3\xb6kk\xc3\xa4\xc3\xa4m\xc3\xa4\xc3\xa4n Albanian kautta Kreikkaan mutta tuli torjutuksi. T\xc3\xa4m\xc3\xa4n vuoksi Saksa joutui hy\xc3\xb6kk\xc3\xa4\xc3\xa4m\xc3\xa4\xc3\xa4n Jugoslaviaan ja Kreikkaan, mist\xc3\xa4 aiheutui operaatio Barbarossan my\xc3\xb6h\xc3\xa4styminen ainakin kahdella kuukaudella, mist\xc3\xa4 seurasi se, ett\xc3\xa4 hy\xc3\xb6kk\xc3\xa4ys joutui osittain aikaisempaa ankarammin Neuvostoliiton talven olosuhteiden vaivaamaksi ja pys\xc3\xa4htyi marras\xe2\x80\x93joulukuussa Moskovan taisteluun._NEWLINE_Vuonna 1943 Sisilian maihinnoususta alkaen fasistinen Italia joutui uhanalaiseksi yhdysvaltalaisten edetess\xc3\xa4 Etel\xc3\xa4-Italiasta kohti pohjoista. T\xc3\xa4m\xc3\xa4 johti Italian irrottautumiseen sodasta marsalkka Pietro Badoglion tekem\xc3\xa4n vallankaappauksen avulla. Italian kuningas antoi pid\xc3\xa4tt\xc3\xa4\xc3\xa4 Mussolinin._NEWLINE_Saksalaiset pelastivat Mussolinin vankeudesta ja tekiv\xc3\xa4t h\xc3\xa4nest\xc3\xa4 tukemansa uuden Italian sosiaalisen tasavallan valtionp\xc3\xa4\xc3\xa4miehen siksi ajaksi, kun Pohjois-Italia oli Saksan miehitt\xc3\xa4m\xc3\xa4 ja k\xc3\xa4vi sotaa Italiaa ja liittoutuneita, p\xc3\xa4\xc3\xa4asiassa yhdysvaltalaisia vastaan.'